Document ID: 32003D0403

Odločba Sveta
z dne 26. maja 2003
o spremembi Odločbe 2003/17/ES o enakovrednosti poljskih pregledov semenskih posevkov v tretjih državah in o enakovrednosti semena, pridelanega v tretjih državah
(Besedilo velja za EGP)
(2003/403/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 66/401/EGS z dne 14. junija 1966 o trženju semena krmnih rastlin [1] in zlasti člena 16(1) Direktive,
ob upoštevanju Direktive Sveta 66/402/EGS z dne 14. junija 1966 o trženju semena žit [2] in zlasti člena 16(1) Direktive,
ob upoštevanju Direktive Sveta 2002/57/ES z dne 13. junija 2002 o trženju semena oljnic in predivnic [3] in zlasti člena 20(1) Direktive,
ob upoštevanju predloga Komisije,
ob upoštevanju naslednjega:
(1) Svet je v svoji Odločbi 2003/17/ES [4] ugotovil, da poljski pregledi, ki jih nekatere tretje države opravljajo na semenskih posevkih nekaterih vrst, in seme, pridelano v nekaterih tretjih državah, izpolnjujejo pogoje, predpisane v Direktivah 66/401/EGS, 66/402/EGS in 2002/57/ES ter v Direktivi Sveta 2002/54/ES z dne 13. junija 2002 o trženju semena pese [5].
(2) Medtem je bilo ugotovljeno, da tudi v Litvi obstajajo za nekatere rastlinske vrste predpisi o kontroli semena, ki predvidevajo opravljanje uradnih poljskih pregledov v obdobju pridelave semena.
(3) Ti predpisi načeloma določajo, da se seme lahko uradno potrdi v skladu s shemami OECD za potrjevanje sortnosti semena v mednarodnem prometu in da se pakiranje semena lahko uradno zapre v skladu s temi shemami. Predpisi predvidevajo tudi vzorčenje in preizkušanje semena v skladu z metodami Mednarodne zveze za testiranje semena (ISTA).
(4) Preučitev teh predpisov in načina njihove uporabe v Litvi je pokazala, da poljski pregled semenskih posevkov izpolnjuje pogoje, predpisane v Direktivah 66/401/EGS, 66/402/EGS in 2002/57/ES. Nacionalne določbe, ki urejajo seme, požeto in kontrolirano v Litvi, dajejo glede lastnosti semena in glede ureditve njegovega pregledovanja, zagotavljanja identifikacije, označevanja in kontrole enaka zagotovila kot določbe, ki veljajo za seme, požeto in kontrolirano v Skupnosti, če so za semenske posevke in pridelano seme izpolnjeni nadaljnji pogoji, zlasti glede označevanja pakiranja.
(5) Litvi je zato treba odobriti enakovrednost glede določenih vrst.
(6) Odločbo 2003/17/ES je zato treba ustrezno spremeniti -
SPREJEL NASLEDNJO ODLOČBO:
Člen 1
V Prilogo I k Odločbi 2003/17/ES se za vpis, ki se nanaša na Litvo, vstavi naslednji vpis:
"Litva | Ministry of Agriculture Vilnius | 66/401/EGS 66/402/EGS 2002/57/ES" |
Člen 2
Ta odločba je naslovljena na države članice.
V Bruslju, 26. maja 2003

Labels: 18
6